**OLIMPIADA DE ISTORIE**

 **Etapa judeţeană, 19 martie 2022**

 **Clasa a XI-a Varianta 2**

* **Timpul de lucru este de trei ore.**
* **Ambele subiecte sunt obligatorii.**
* **Se acordă 10 puncte din oficiu, care se adaugă la Subiectul I**
* **Subiectele se tratează pe foi separate**

**SUBIECTUL I (40 de puncte)**

**Citiţi, cu atenţie, sursele de mai jos:**

**A**. ,,Posesor al unor identități multiple, aparținând în mod simultan mai multor grupuri umane constituite pe baza a diferite criterii-spațiale, sociale, lingvistice - fiecare individ are șansa de a deveni un liant între grupuri și de a participa la dialogurile dintre acestea. Cu alte cuvinte, un ins oarecare face parte în același timp dintr-o anumită categorie de vârstă, alta profesională, alta a apartenenței lingvistice, alta a spațiului geografic, etc. Apartenența sa la un grup poate fi determinată de factori obiectivi, independenți de propria voință sau poate fi rezultatul unei opțiuni, la fel cum fiecare individ manifestă raporturi privilegiate cu una sau mai multe dintre identitățile pe care și le asumă. Între toate aceste categorii se stabilesc relații dinamice de coordonare și subordonare, a căror configurație, la un moment dat, determină, deopotrivă, profilul individual și profilul grupurilor din care face parte fiecare dintre noi.”

(*Laura Jiga Iliescu, Religie și etnicitate într-o zonă multiconfesională și multietnică a Transilvaniei, în Ghid de politici interculturale, Centrul educația 2000 +, Humanitas, 2005*)

**B.** „Proiectul în sine este vechi. Europa a fost unită cândva, fie prin folosința unui idiom nivelator (latina în Evul Mediu, franceza mai târziu, engleza astăzi), fie prin universalitatea credinței: Bizanțul la răsărit, Sfântul Imperiu Romano-German la apus. Ideea unei unificări de natură politică, are și ea, o istorie venerabilă, de la Henric al IV lea la Winston Churchill, de la Saint-Simon și Napoleon Bonaparte, la Aristide Briand și Cudenhove-Kalergi. Până și la noi, în România, gândul unei simfonii a puterilor europene s-a conturat încă de la începutul secolului XIX. Un cărturar al momentului ( Eufrosin Poteca) visa profetic, o Europă, care să se întindă de la Portugalia până la Siberia.

 ( *Andrei Pleșu, Revista 22, nr 19, mai 2002*)

**C.** „ Nu există decât o singură Europa: chiar când corpul ei este mutilat și divizat, gândirea ce ne conduce spre ea este una și indivizibilă. Europa nu se poate naște la o viață nouă în Vest, dacă ea moare în Est, ea nu-și poate regăsi sănătatea, măreția și forțe noi decât în cadrul limitelor sale naturale. În nicio parte cuvântul Europa nu provoacă o rezonanță mai puternică și mai emoționantă ca în țările din Est. Ideea unității europene reprezintă pentru jumătate din continent un fel de promisiune, de pace, și de aici o promisiune de eliberare.

(*Discursul lui Grigore Gafencu la Congresul Europei, Haga, 1948*)

**Pornind de la aceste surse istorice, răspundeți următoarelor cerințe:**

**1**. Precizați, pe baza sursei A, două din formele de diversitate la care se referă. **4 puncte**

**2**. Menționați, din sursa B, două valori pe care se baza în trecut unitatea Europei. **4 puncte**

**3**. Menționați o asemănare cu privire la organizarea politică a Europei, pe baza surselor B şi C.

 **4 puncte**

**4**. Formulați, pe baza sursei C, un punct de vedere referitor la importanța multietnică pentru

Europa, susținându-l cu o informație din text . **8 puncte**

**5**. Menționați și prezentați alte două forme ale diversității europene, în afara celor la care se referă sursa A.  **8 puncte**

**6.** Menționați și prezentaţi două fapte istorice desfășurate în cadrul integrării europene din a doua jumătate a secolului al XX lea.  **8 puncte**

**7.** Formulaţi un punct de vedere referitor la scopul creării Uniunii Europene folosind ca

argument o informaţie din sursa C . **4 puncte**

**Subiectul al II-lea (50 de puncte)**

Realizaţi o sinteză de aproximativ patru – cinci pagini cu titlul ***Idei și regimuri politice***, având în vedere următoarele repere:

-prezentarea a două caracteristici ale regimurilor democratice din Europa Occidentală în secolul al XX-lea;

-precizarea a două fapte istorice referitoare la evoluția evenimentelor din Rusia între anii 1917 – 1939;

-prezentarea regimurilor totalitare instaurate în Italia și Germania în perioada interbelică;

-formularea unui punct de vedere privind influența regimurilor totalitare în prima jumătate a secolului al XX-lea și susținerea acestuia prin două argumente istorice.

**Notă !**

Se punctează şi utilizarea **limbajului istoric adecvat**, **structurarea** prezentării, evidenţierea **relaţiei cauză – efect**, susținerea unui punct de vedere cu **argumente istorice** (coerența și pertinența argumentării elaborate prin utilizarea unui fapt istoric relevant, respectiv, a conectorilor care exprimă cauzalitatea și concluzia), respectarea **succesiunii cronologice/logice** a faptelor istorice și **încadrarea** eseului în limita de spațiu precizată.